b'\n_START_ARTICLE_\nAndrei Potait\xc5\xa1uk\n_START_SECTION_\nUra\n_START_PARAGRAPH_\nPotait\xc5\xa1uk l\xc3\xa4hti 16-vuotiaana 500\xc2\xa0000 asukkaan Temirtausta Moskovaan, jossa h\xc3\xa4n pelasi seitsem\xc3\xa4n kauden ajan Krylja Sovetovissa ja opiskeli valmentajaksi. H\xc3\xa4n pelasi my\xc3\xb6s kolme kautta T\xc5\xa1ekin Extraligan Sparta Prahassa ennen siirtymist\xc3\xa4\xc3\xa4n Suomen SM-liigaan kaudeksi 1997\xe2\x80\x931998. H\xc3\xa4n aloitti HPK:ssa, mutta siirtyi kesken kauden \xc3\x84ssiin, jota h\xc3\xa4n edusti vuoteen 2000 asti. Kaudet 2000\xe2\x80\x932003 h\xc3\xa4n pelasi K\xc3\xa4rpiss\xc3\xa4, jossa h\xc3\xa4n saavutti viimeisell\xc3\xa4 kaudellaan SM-hopeaa._NEWLINE_Suomen reissunsa j\xc3\xa4lkeen Potait\xc5\xa1uk palasi Ven\xc3\xa4j\xc3\xa4lle Moskovan alueen Himikiin, josta h\xc3\xa4n jatkoi Metallurg Novokuznetskin ja Dmitrovin kautta Krylja Sovetoviin. Potait\xc5\xa1uk pelasi my\xc3\xb6s Ven\xc3\xa4j\xc3\xa4n maajoukkueessa vuoden 1996 MM-kilpailuissa._NEWLINE_Potait\xc5\xa1uk p\xc3\xa4\xc3\xa4tti pelaajauransa kauteen 2007\xe2\x80\x932008 ja on sittemmin siirtynyt valmennusteht\xc3\xa4viin. Kaudella 2008\xe2\x80\x932009 h\xc3\xa4n toimi Moskovan Spartakin apuvalmentajana.'